# Lezobre (An Uhel)

Oberennoù damheñvel pe handelvoù all zo ivez, gwelout Lezobre.
| ◄ Ann daou vanac’h hag ar plac’hig iaouank (eil gwes) | Lezobre | Rozmelchon ► |
’Tre Koat-ar-Skevel ha Lezobre A zo zavet ur gombat newe ; (bis)
 Ar re-ze deuz zavet ur gombat, Doue da reï d’ez-he kombat vad ! (bis)
 Doue da reï d’ez-he kombat vad, Ha d’ho zud er ger kezelou mad ! (bis)
 Markiz Lezobre a lavare D’he baj-bihan, un dez a oe :
 — Dibres-te d’in-me ma inkane, Ma ez inn da ober ur bale ;
 Laka ur brid arc’hant en he benn, Hag un dibr alaouret war he gein ;
 Hag un dibr alaouret war he gein, Houarn he daou-droad en aour-melenn ;
 En aour melenn vezo houarnet, Wit mont da Zantes-Anna Vened. —
Ann aotro Lezobre a lare, En Zantes-Anna pa arrue :
 — Demad, itron santes Anna Vened, Me zo deut iaouankik d’ho kwelet ;
 N’am euz ket tric’houec’h vloaz achuet, Hag en tric’houec’h kombat ez on bet ;
 Hag ho zric’houec’h am euz goneet, Dre ho kraz Santes Anna Vened ;
 Grit d’in c’hoaz gonit ann naontekvet, Ha me a rei dac’h anter-kant skoed ;
 Ia, anter-kant skoed en arc’hant gwenn, Hab ur c’hement-all en aour-melenn ;
 Ha c’hoaz a rinn dac’h un donezon A vezo kaer da dez ho pardon ;
Me a roïo dac’h ur groaz aour-finn, Ar c’haera vezo en foar Kintinn ;
 Me a roïo dac’h un tabernek Hag ur zakramant holl alaouret ;
 Ouspenn a rinn dac’h ur groaz arc’hant, Hag un esensouer hag ul lamp ;
 C’hoaz a roïnn dac’h ur baniel-gwenn, A vo seiz kloc’h arc’hant ouz he benn ;
 A vo seiz kloc’h arc’hant ouz he benn Hag un troad balenn wit hen dougenn ;
 Habillamant wit ho seiz aoter, Hag un oferenn-bred bep gwener :
 C’hoaz a roïnn dac’h ur c’houriz koar, Hag a raïo ter zro d’ho mogoar ;
 A raïo ter zro en dro d’ho ti, Ha dont da skoulmo d’ar marchepi. —
 Na oa ket he c’hir peur-lavaret, Ma komzaz santes Anna Vened :
 — Kerz d’ar gombat, ’me-z-hi, Lezobre, Me a vo eno kerkent ha te. —
’Nn aotro Koat-ar-Skevel ’c’houlenne Digant Lezobre, un dez a oe :
 — Demad larann dide, Lezobre ; Da unan out-te deut d’ann arme ? —
 — N’euz deut nemet-on da gombati, Nemet ma fajik bihan ha mi ;
 Nemet ma fajik bihan ha mi, Ha Doue hag ar Werc’hes Vari ;
 Ar Werc’hes Vari benniget, Hag ’nn itron santes Anna Vened ! —
 — Lizeriou am euz digant ar roue, Na ewit da laza, Lezobre. —
 — Mar ’c’h euz lizeriou digant ar roue, Roït d’inn, ma lenninn ann ez-he. —
 — Distera zoudard ’ zo em bandenn, N’ho rofe ket da ur seurt azenn ! —
 — Wit mar d’on-me azenn, a dra-sur, Me na onn ket azenn dre natur ;
 Me na on ket azenn dre natur, Ma zad a lareur oa un den fur. —
— Kent wit ma ’z i-te euz al lec’h-me, Me ouïo hag eo gwir kement-se. —
 Na oa ket ar gir peurlavaret, Koat-ar-Skevel hen euz douaret ;
 Koat-ar-Skevel hen euz douaret, Hag hanter-kant euz he zoudarded.
 He baj bihan a zo en tuz-all, A ra iwe mui, pe gement-all.
 Koat-ar-Skevel a lavare Da varkiz Lezobre eno neuze :
 — Te skrivfe ewit-on ul lizer, Da gass d’am fried, a zo er ger ?
 Da gass d’am fried, d’am bugale, Da laret ’vo marw ho zad en arme ?
 Rag ma bugale ve disenoret ’Klewet vo ganid ’m bo kombatet ;
 ’Klewet vo ganid ’m bo kombatet, Na p’am euz-me ar gombat kollet !
Kanet gant Mari Daniel, parez Duault.
Koad-ar-Ster ha Lezobre ’zo bet Diwar-benn un emgann em glewet. (bis)
 Doue da reï d’ez-he beaj-vad, D’ar re chommo er ger kezlo-mad ! (bis)
 Ann aotro Koad-ar-Ster a lare, War bave Treger, pa zigoueze : (bis)
 — Demad d’ac’h holl ha joa er ger-ma, Ann aotro Lezobre pelec’h ema ? — (bis)
 — Mar d’eo Lezobre a c’houlennet, Aotro Koat-ar-Ster, oud-han ’ komzet. — (bis)
 — Dalc’h aze ul lizer, Lezobre, Digasset did a-beurz ar roue. — (bis)
 — Mar d’eo gant ar roue skrivet d’in, Reit-han d’in ta, ewit m’hen lennin. —
— Distera zoudard ’zo em bandenn, N’astennfe ket he zorn did, azenn. —
 — Mar d’on-me un azenn, a dra-sur, Me na on ket azenn dre natur ;
 Me na on ket azenn dre natur, Rag ma zad oa brudet vel den-fur ;
 Mar n’oc’h euz ket anvezet ma zad, Brema-zoudenn anvefet he vab !……
 Dibret, pajik, ma inkane-gwenn, Lakit ur brid-arc’hant en he benn,
 Hag un dibr alaouret war he gein, Ma vo brao da zougenn un azenn !
 Ha pa gouezfe ma marc’h bep-kamed, Me renk monet fenoz da Wenet ! —
Ann aotro Lezobre a lavare, En Zantes-Anna pa zigoueze :
 — En tric’houec’h emgann ez on-me bet, Heman a vo d’in ann naontekved ;
 Ma naontekved ha ma diwesa, A lako ma c’halon da ranna.
 Me reï d’ac’h, o Gwerc’hes, ma mamm ger, Seiz gwiskad ewit ho seiz aoter. —
 Na oa ket he c’hir peurlavaret, Ma deuz ar Werc’hes out-han komzet :
 — Ho ia, te zo bepred ma map-me, Kerz ta buhan d’ar ger, Lezobre :
 Lezobre, kerz ta d’ar ger, buhan, Ha na gass den ganid d’ann emgann ;
 Na gass den ganid d’ann emgann-ze, Nemed da bajik bihan a ve. —
Ann aotro Koad-ar-Ster a laraz D’ann aotro Lezobre, p’hen gwelaz :
 — N’oc’h ket en ho pro un den karet, Pa na euz deut ganec’h zoudarded. —
 A-boan oa he c’hir peurlavaret, Ma oa Koad-ar-Ster eno kouezet,
 Gant hanter-kant euz he zoudarded, Hag hanter-kant all a oa tec’het.
Met ’ benn eiz de warlerc’h kement-se, A oa deut lizer da Lezobre.
 — Lezobre, sell ul lizer aze Bigasset did a-beurz ar roue. —
 — Mar d’eo gant ar roue skrivet d’in, Dama ann ez-han, wit m’hen lenninn. —
 — Hen lar d’ac’h, eme ar paj-bihan, Monet da c’hoari gant he Vaurian. —
 — Disket d’in-me ta, pajik-bihan, Stum hag ardo brezel he Vaurian. —
 — Kement-se d’ac’h na lavarinn ket, Gant aouenn da veza diskuliet. —
 — Ken-gwir ha ’m euz ’r maro da dremenn, Pajik, n’hel lavarinn birwikenn. —
 — Ar Maurian, vel ma vo deut er zal, A daolo he zillad traon raktal ;
 Grit vel-t-han ; ha pa rei zaill en er, Lakit ho kleze d’hen digommer ;
 Kerkent ha m’hen gwelfet ’tic’houinan, Taolet prim dour-binniget gant-han ;
 Pa c’houlenno ganec’h diskouizan, Na roït ket a ziskouiz d’ez-han ;
 Rag hennes hen euz gant-han louzou, Vent ket pell wit gwellad gouliou. —
 Velkent ar Maurian a lavare D’ann aotro Lezobre p’hen gwaske :
 — Aotro Lezobre, mar am c’haret, Un tammik diskouiz d’in a rofet ? —
 — Ho ! na eo ket ewit diskouiza Ez omp deut hon daou d’ar c’hoari-ma ! . . . . . . . . . . . . . . . . . . . . . . . .
 Goude ar roue, holl glac’haret, Da Lezobre hen euz lavaret :
 — Lazet t’euz diwaller ma buhe, Ganin em falez e chommi-te ? —
 — Ganec’h ’n ho palez na chomminn ket, Ma mamm ’ zo newez-intanvezet. —
Etre Koat-ar-Skinn ha Lezobre A zo bet assinet un arme ; (bis)
 A zo bet assinet ur gombat, Doue da reï d’ez-he kombat-vad ; (bis)
 Doue da reï d’ez-he kombat-vad, Hag er ger, d’ho zud, kezelou-mad !… (bis)
 Ann aotro Lezobre a lavare D’he bajik-bihan, un dez a oe :
 — Dibr din-me prim ma inkane-gwenn, Laka he vrid arc’hant en he benn ; (bis)
 Laka he vrid arc’hant en he benn, Hag he gollier-aour en he gerc’henn ; (bis)
 Hag ho hini Rouan akipet, Ma iefomp d’ Santes-Anna Wened ! —
Ann aotro Lezobre a lavare, En Zantes-Anna pa arrue :
 — Bars en tric’houec’h stourmad ez on bet, Hag ho zric’houec’h am euz gonezet ;
 Hag ho zric’houec’h am euz gonezet, Dre ho kraz, santes Anna Wened ;
 Roït d’in ’r c’hraz da c’honit ’nn naontekvet, Me a vo kurunet en Drindet.
 Ha me breno d’ac’h ur c’houriz koar, A reïo ann dro d’ho holl douar,
 Unan d’no iliz ha d’ho pered Ha da ho holl douar benniget ;
 Me a breno d’ac’h ur baniel ru, Hag a vo alaouret en daou-du. —
’Nn aotro Koat-ar-Skinn a lavare D’he bajik-bihan hag en de-se :
 — Me a well o tonet un azenn, Hag hen war gein un inkane-gwenn ! —
 ’Nn aotro Lezobre a lavaraz Na da Goat-ar-Skinn, ’vel m’hen klewaz :
 — Ha mar d’on-me azenn, a dra-sur, Me na on ket azenn dre natur ;
 Me na on ket azenn dre natur, Ma zad a lareur oa un den fur ;
 Mar na t’euz anavezet ma zad, Me a roïo did anaout he vab ! —
 Da gombati neuze int bet et, ’Nn aotro Lezobre ’n euz gonezet.
 ’Nn aotro Koat-ar-Skinn a lavare Na da Lezobre, pa c’honeze :
 — En hano da Zoue, Lezobre, En han’ Doue, ro kartier d’in-me ! —
 — Me na roïnn ket kartier dide, Rag n’as bije ket roët d’in-me. —
 — En hano ma Doue, Lezobre, Na leusk-te ganin-me ma buhe ! —
 — Na leuskinn ket ganid da vuhe, N’as bijes ket leusket ganin-me. —
 — En hano da Zoue, Lezobre, Kerz-te en karg wit ma bugale. —
 — N’inn ket en karg wit da vugale, Me leusko gant-he ho liberte. —
 Na oa ket he c’hir peurlavaret, Koat-ar-Skinn gant-han a zo lazet. —
Lizerou d’ar roue ’ zo kasset. Da laret ’oa Koat-ar-Skinn lazet.
 Hag ar roue Gall a lavare D’he bajik bihan, un dez a oe :
 — O pajik, pajik, ma faj-bihan, Te a zo dilijant ha buhan,
 Kerz da lavaret da Lezobre Dont d’ gombati ma Maurian-me !… —
Ar pajik-bihan a lavare En Lannuon na pa arrue :
 — Demad d’ac’h ha joa holl er ger-ma, ’Nn aotro Lezobre pelec’h ema ? —
 ’Nn aotro Lezobre, p’hen euz klewet, He benn er prennestr ’n euz boutet ;
 He benn er prennestr ’n euz boutet, Ha paj ar roue ’n euz saludet.
 — Demad d’ac’h-c’hui, aotro Lezobre ! — — Ha d’ac’h-c’hui iwe, paj ar roue !
 Ha d’ac’h-chui iwe, paj ar roue, Petra ’zo c’hoarvezet a newe ?
 — Lavaret ’zo d’ac’h-c’hui, Lezobre, Dont d’ gombati Maurian ar roue. —
 — En han’ Doue ! pajik ar roue, Desk-d’in sekret ar Maurian-ze !
 Ha me a roïo did ur bouket, A vo en he greiz pewar-mill skoed. —
 — Me a lavaro d’ac’h he sekret, Met bikenn da den n’hen diskuilfet :
 Na pa gomanso ar gombat-ze, Taolet prim ho tillad war he re ;
 Ha strinket gant-han dour-binniget, Kerkent evel hen do dic’houinet ;
 Neuze a raïo ul lamm en er ; Lakit ho kleze d’hen digommer ;
 Bezit gwell ganec’h koll ho kleze, Lezobre, ewit koll ho puhe ! —
 ’Nn aotro Lezobre, p’hen euz klewet, He zorn en he c’hodel ’n euz boutet ;
 He vouked d’ezhan hen euz roët, A oa en he greiz pewar mill-skoed. —
’Nn aotro Lezobre a lavare, En Santes-Anna, pa arrue :
 — Bars en naontek stourmad ez on bet, Hag ho naontek am euz gonezet ;
 Hag ho naontek am euz gonezet, Dre ho kraz, santes Anna Vened ;
 Grit d’in c’hoas gonit ann ugenvet, Ha me vo kurunet er Ieodet.
Me a breno d’ac’h ur baniel gwenn, A vo seiz kloc’h arc’hant euz pep-penn ;
 A vo seiz kloc’h arc’hant euz pep-penn, Hag ur c’har-balenn d’hi dougenn ;
 Me a breno d’ac’h ewit presant Ur c’haleï aour hag ur zakramant,
 Hag a vezo kaer d’ho enori, Rag ur burzud-kaer ho po gret d’in. —
’Nn aotro Lezobre a lavare, En palez ar roue, p’arrue :
 — Demad d’ac’h, sir, ha memeuz roue, Na petra oc’h euz-c’hui a newe ? —
 — Lavaret ’ zo dide, Lezobre, Dont d’ gombati ma Maurian-me ;
 Koat-ar-Skinn a t’euz-te lazet, Oa unan ma brasa mignoned ;
 Met Koat-ar-Skinn mar t’euz-te lazet, Ma Maurian-me na lazi ket. — . . . . . . . . . . . . . . . . . . . .
 P’antreaz er zal-vraz war-’nn-ezhan, O teurrel dour-binniget gant-han.
 Pa daol ’r Maurian he dillad d’ann douar, A taol Lezobre he re war-var ;
 Pa ra ’r Maurian ul lamm en er, E lak’ he gleze d’hen digommer.
 — En hano ma Doue, Lezobre, Na chach-te da gleze ganide ! —
 — Na chachinn ket ganin ma c’hleze, N’as bijes ket chachet d’hini, te. —
 — En hano ma Doue, Lezobre, Na leusk-te ganin-me ma buhe ! —
 — Na leuskinn ket ganid da vuhe, N’as bijes ket leusket ganin-me ! —
 Na oa ket he c’hir peurlavaret, Ar Maurian duz a zo lazet ;
 Ar Maurian duz a zo lazet, Hag al Lezobre ’zo sortiet.
 Pajik ar roue hen euz kavet, Un eil bouket d’ez-han ’n euz roët ;
 Un eil bouket d’ez-han ’n euz roet, A oa en he greiz pevar-mill skoed.
Ar roue neuze a lavare Na da Lezobre, pa sortie :
 — Na aotro Doue a posubl ve, As pe lazet ma Maurian-me ! —
 — Ia, ho Maurian ’m euz lazet, Ha c’hui lazfenn iwe, mar karet ! —
 — En hano da Doue, Lezobre, Na leusk-te ganin-me ma buhe,
 Ha chomm bars ma falez ganin-me, Me as groaïo roue ma goude ! —
 — Na chomminn ket ganec’h ’n ho palez, Rag ma mammik paour ’zo intanves ;
 Rag ma mammik paour ’zo intanves, Ha defe ouzin-me dienès. —
’Nn aotro Lezobre a lavare, En ker Lannnon, pa arrue :
 — Bars en ugent kombat ez on bet, Hag ho ugent am euz gonezet,
 Dre ho kraz, santes Anna Wened, Me a vo kurunet er Ieodet ;
 Me a vo kurunet en Sant-Louis, N’am euz ket c’hoas ugent bloaz fournis ! —
Kanet gant ar C’hemener-bihan, bourk Plouaret, 1863.
* ↑ Les Aubrays, nom d’une seigneurie de la maison de Retz, apportée en mariage, en 1455, à Rolland de Lannion, par Guyonne de Grezy, dame des Aubrays.
* ↑ Cette version a été recueille non loin de la montagne de Bré, par le vénérable recteur de Saint-Laurent, M. Quémar, bien connu pour son amour éclairé de notre vieille langue, et ses encouragements et ses conseils précieux à ceux qui s’en occupent. Il l’a fait imprimer à Lannion, chez Le Goffic, mais l’édition n’a pas été mise dans le commerce.
* ↑ Les chanteurs disent tantôt Koat-ar-Skinn, tantôt Koat-ar-Skevel, et d’autres fois Koat-ar-Ster. Je trouve le nom de Koat-ar-Skinn dans un autre gwerz, Ann aotro Kerdadraon, que l’on lira plus loin.